**NÁRODNÁ RADA SLOVENSKEJ REPUBLIKY**

VII. volebné obdobie

**Návrh**

**zákon**

z ... 2017,

**ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. [438/2015 Z. z.](https://www.slov-lex.sk/pravne-predpisy/SK/ZZ/2015/438/20160418.html), zákona č. [315/2016 Z. z.](https://www.slov-lex.sk/pravne-predpisy/SK/ZZ/2016/315/20170201.html) a zákona č. [93/2017 Z. z.](https://www.slov-lex.sk/pravne-predpisy/SK/ZZ/2017/93/20170601.html) sa mení a dopĺňa takto:

V § 2 ods. 5 sa dopĺňa písmeno p), ktoré znie: „slovenským výrobkom slovenský poľnohospodársky produkt 26a), slovenská potravina 26b) alebo výrobok, ktorý obsahuje najmenej 75 % surovín a prísad pochádzajúcich zo Slovenskej republiky a všetky fázy
jeho výrobného procesu sa uskutočňujú v Slovenskej republike. “.

Poznámky pod čiarou k odkazom 26a a 26b znejú:

„26a) § 2 ods. 1 vyhlášky Ministerstva pôdohospodárstva a rozvoja vidieka Slovenskej republiky č. 163/2014 Z. z. o podmienkach používania dobrovoľného označovania poľnohospodárskych produktov a potravín na účely informovania spotrebiteľa.

26b) § 2 ods. 2 vyhlášky Ministerstva pôdohospodárstva a rozvoja vidieka Slovenskej republiky č. 163/2014 Z. z. o podmienkach používania dobrovoľného označovania poľnohospodárskych produktov a potravín na účely informovania spotrebiteľa.“.

V § 2 ods. 5 sa dopĺňa písmeno r), ktoré znie: „konečným vlastníkom vlastník fyzická osoba alebo vlastník právnická osoba, ktorá nie je vlastnená žiadnou fyzickou alebo právnickou osobou.

V § 10 ods. 2 sa na konci pripájajú tieto slová: „, ak tento zákon neustanovuje inak.“.

Za § 34 sa vkladá § 34a, ktorý vrátanie nadpisu znie:

„**§ 34a Pôvod na území Slovenskej republiky**

Verejný obstarávateľ alebo obstarávateľ môže požadovať, aby bol uchádzač alebo záujemca občanom Slovenskej republiky alebo právnickou osobou, ktorej konečnými vlastníkmi
sú výlučne alebo prevažne občania Slovenskej republiky alebo právnické osoby so sídlom
na území Slovenskej republiky.“.

V § 38 ods. 1 sa vkladá nové písmeno e), ktoré znie: „podmienku podľa § 34a,
ak sa uplatňuje.“.

V § 38 ods. 2 sa vkladá nové písmeno d), ktoré znie: „pôvodu na území Slovenskej republiky podľa § 34a.“.

V § 41 ods. 1 písm. b) sa za slová: „osobného postavenia“ vkladajú slová: „a pôvodu na území Slovenskej republiky“.

V § 42 ods. 2 sa vkladá nové písmeno e), ktoré znie: „ak ide o obstaranie tovaru uvedením
či požaduje, aby bol tovar alebo jeho časť slovenským výrobkom.“.

V § 42 ods. 2 sa vkladá nové písmeno f), ktoré znie: „ak ide o obstaranie poľnohospodárskeho produktu alebo potraviny uvedením či požaduje, aby bol poľnohospodársky produkt
alebo potravina alebo ich časť slovenským výrobkom vyrobeným v konkrétnom okrese
alebo kraji Slovenskej republiky.“.

V § 42 ods. 3 prvá veta znie: „Technické požiadavky sa nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu
alebo výroby pri tovaroch s výnimkou Slovenskej republiky a pri poľnohospodárskych produktoch a potravinách s výnimkou Slovenskej republiky, kraja alebo okresu v Slovenskej republike, ak by tým dochádzalo k znevýhodneniu alebo k vylúčeniu určitých záujemcov alebo tovarov, ak si to nevyžaduje predmet zákazky.“.

V § 44 ods. 4 znie: „Najlepší pomer ceny a kvality sa posúdi na základe ceny alebo nákladov
a ďalších kritérií, ktoré zahŕňajú pôvod uchádzača alebo záujemcu na území Slovenskej republiky, ak ide o obstaranie tovaru skutočnosť či ide o slovenský výrobok,
ak ide o obstaranie poľnohospodárskeho produktu alebo potraviny skutočnosť či ide o slovenský výrobok vyrobený v konkrétnom okrese alebo kraji Slovenskej republiky, kvalitatívne, environmentálne alebo sociálne hľadiská súvisiace s predmetom zákazky
a ktorými sú najmä kvalita vrátane technického prínosu, estetické a funkčné vlastnosti, prístupnosť, riešenia vhodné pre všetkých používateľov, sociálne, environmentálne a inovačné charakteristické znaky, obchodovanie a jeho podmienky, organizácia, kvalifikácia a skúsenosti zamestnancov určených na plnenie zmluvy alebo koncesnej zmluvy, ak kvalita týchto zamestnancov môže mať významný vplyv na úroveň plnenia, záručný servis, pozáručný servis, technická pomoc, dodacie podmienky, ako je dátum dodania, spôsob dodania, lehota dodania alebo termín ukončenia, ak ide o zákazku v oblasti obrany a bezpečnosti aj bezpečnosť dodávky, interoperabilita a prevádzkové charakteristiky.“.

V § 108 ods. 2 sa na konci pripája táto veta: „Verejný obstarávateľ alebo obstarávateľ tiež môže vyhradiť právo účasti vo verejnom obstarávaní len pre uchádzačov alebo záujemcov s pôvodom na území Slovenskej republiky.“.

Za § 187b sa vkladá § 187c, ktorý vrátanie nadpisu znie:

„**Prechodné ustanovenia k úpravám účinným od 1. januára 2018**

Vo verejnom obstarávaní začatom pred 1. januárom 2018 sa postupuje podľa predpisov účinných do 31. decembra 2017.“.

**Čl. II**

Tento zákon nadobúda účinnosť 1. januára 2018.